«ЛогоВАЗ»-р республикэм щытокIуэ
Къэбэрдей-Балъкъэрым футболымкIэ и мыгъэрей чемпионатыр иухащ. Абы текIуэныгъэр къыщихьащ зэхьэзэхуэм зэрыщIидзэрэ пашэныгъэр зыIыгъа Бабугент и «ЛогоВАЗ»-м.
Зэи къэмыхъуауэ республикэм щынэхъ лъэщ хъуну бабугентдэсхэм яхузэфIэкIащ. Нэгъабэ зэIэрагъэхьа епщыкIузанэ увыпIэр къэплъытэмэ, ар хуабжьу лъэбакъуэфIщ. Мыгъэрей зэхьэзэхуэр «ЛогоВАЗ»-м фIы дыдэу иригъэжьащ икIи абы и кIыхьагъкIэ къыкIэлъеIа «Бахъсэнымрэ» «Кэнжэмрэ» зылъэщIимыгъэхьауэ чемпионатыр иухащ. КъищынэмыщIауэ, текIуахэм я пашэ Мокаевым я хьэрхуэрэгъухэм топ 54-рэ яхудигъэкIащ икIи зэпеуэм и гъуащхьауэ нэхъыфI ар хъуащ. «Къэхъуным» щыджэгу ШащIэм и нэгъабэрей рекордым нэсыным абы зы топ закъуэ хурикъужакъым.
«Бахъсэным» дыжьыныр лъысащ. Абы и гъуащхьауэхэр хуабжьу лъэрызехьащ икIи зэIущIэ къэс ику иту топ тхурытхум нэблагъэ щыдагъэкIащ.
«Кэнжэм» нэгъабэрей дыжьыныр мы гъэм жэзкIэ ихъуэжащ.
Гуп нэхъыщхьэр ябгынэнущ кIэух турнир таблицэм иужь увыпIитхур щызубыдахэм. НэхъапэIуэкIэ ар зи натIэ хъуа Щхьэлыкъуэ и «ДЕР»-м, Сэрмакъ и «СК-Союз-Сэрмакъым», Тырныауз и «Эльбрус»-м гъусэ яхуэхъуащ «Тэрчымрэ» «Шагъдиймрэ». Абыхэм я пIэкIэ къыхыхьэнур командищщ, чемпионатым хэтхэр зэрагъэмащIэм къыхэкIыу. ЗэкIэ зи насып къикIахэм ящыщщ зыхэта щIыналъэ гупхэм щытекIуа Арщыдан и «Бедик»-мрэ Налшык и «Курорт»-мрэ. Ещанэр хэт хъунуми «Анзорей ДЮСШ»-мрэ «Iэдиихумрэ» я зэIущIэм щызэхэкIынущ.
НыбжьыщIэхэм я зэпеуэм Налшык и «Спартак»-р щытекIуащ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым мы гъэм иужьу щекIуэкIа зэIущIэхэм къарикIуа бжыгъэхэм. Мис ахэр: щэщIрэ ещанэ джэгугъуэ — «Кэнжэ» (Кэнжэ) — «Автозапчасть» (Бахъсэн) — 2:2, «Шэджэм-2» (Шэджэм ЕтIуанэ) — «Велес» (Къэрэгъэш) — 3:2, «Спартак-Д» (Налшык) — «Шагъдий» (Налшык) — 3:1, «ДЕР» (Щхьэлыкъуэ) — «ГидроЭС» (Налшык) — 0:2, «ЛогоВАЗ» (Бабугент) — «Эльбрус» (Тырныауз) — 3:0, «Нарт» (Нарткъалэ) – «Ислъэмей» (Ислъэмей) — 1:2, «Тэрч» (Тэрч) — «Къэбэрдей» (Шэрэдж Ищхъэрэ) — 3:0, «СК-Союз-Сэрмакъ» (Сэрмакъ) — «Къэхъун» (Къэхъун) — 3:1, «Бахъсэн» (Бахъсэн) — «Прохладнэ» (Прохладнэ) — 2:1; щэщIрэ еплIанэ джэгугъуэ — «Ша- гъдий» — «ГидроЭС» — 1:1, «ДЕР» — «Нарт» — 0:3, «Къэбэрдей» — «Бахъсэн» — 1:4, «СК-Союз-Сэрмакъ» — «Кэнжэ» — 3:1, «Эльбрус» — «Автозапчасть» — 0:3, «Прохладнэ» —«Къэхъун» — 2:2, «Велес» — «Спартак-Д» — 5:2, «Ислъэмей» — «Тэрч» — 2:0, «ЛогоВАЗ» — «Шэджэм-2» — 6:1.
Къэхъун Бэч.
